ఈడిగ ఆంజనేయ గౌడ్

ఈడిగ ఆంజనేయ గౌడ్ తెలంగాణ రాష్ట్రానికి చెందిన రాజకీయ నాయకుడు. ఆయన తెలంగాణ ప్రత్యేక రాష్ట్రం ఏర్పడిన తర్వాత 2016లో నూతనంగా ఏర్పాటైన తెలంగాణ రాష్ట్ర బీసీ కమిషన్ సభ్యుడిగా పనిచేశాడు. ఆంజనేయ గౌడ్‌ను తెలంగాణ రాష్ట్ర క్రీడా ప్రాధికారిక సంస్థ (సాట్స్‌) ఛైర్మన్‌గా నియమిస్తూ 2023 జనవరి 2న రాష్ట్ర ప్ర‌భుత్వం ఉత్త‌ర్వులు జారీ చేసింది.

జననం, విద్యాభాస్యం 
ఆంజనేయ గౌడ్ తెలంగాణ రాష్ట్రం, జోగులాంబ జిల్లా,గట్టు మండలం, ఆలూరు గ్రామంలో ఏప్రిల్ 15న జన్మించాడు. ఆయన ఉస్మానియా యూనివర్సిటీ నుండి న్యాయశాస్త్రంలో పీహెచ్‌డీ పూర్తి చేశాడు.

రాజకీయ జీవితం
ఆంజనేయ గౌడ్ విద్యార్థి దశ నుండి విద్యార్థి ఉద్యమాల్లో కీలకంగా పనిచేశాడు. ఆయన ఉస్మానియా యూనివర్సిటిలో చేరిన తరువాత తెలంగాణ విద్యార్థి ఉద్యమంలో కీలకంగా పనిచేస్తూ తెలంగాణ బిసి ఫోరం అధ్యక్షునిగా, తెలుగుదేశం పార్టీ విద్యార్థి అనుబంధ సంస్థ తెలుగునాడు స్టూడెంట్స్ ఫెడరేషన్ (టిఎన్‌ఎస్‌ఎఫ్) లో వివిధ హోదాల్లో పనిచేసి టిఎన్ఎస్ఎఫ్ జాతీయ అధ్యక్షుడిగా ఎదిగాడు. ఆయన మలిదశ తెలంగాణ ఉద్యమంలో ఓయూలో విద్యార్థి నాయకుడిగా ఉద్యమంలో కీలకంగా పనిచేసి తెలంగాణ రాష్ట్రం ఏర్పడ్డాక 2015లో తెలుగుదేశం పార్టీకి రాజీనామా చేసి తెలంగాణ ముఖ్యమంత్రి కల్వకుంట్ల చంద్రశేఖరరావు పిలుపు మేరకు తెలంగాణ రాష్ట్ర సమితి పార్టీలో చేరాడు.

ఆంజనేయ గౌడ్ తెలంగాణ ప్రత్యేక రాష్ట్రం ఏర్పడిన తర్వాత నూతనంగా ఏర్పాటైన తెలంగాణ రాష్ట్ర బీసీ కమిషన్ సభ్యుడిగా 2016 నుండి 2019 వరకు పనిచేశాడు. ఆయన ఆ తరువాత టిఆర్ఎస్ పార్టీ ఆదేశాలమేరకు గద్వాల్ నియోజకవర్గంలో పార్టీ బలోపేతానికి కృషి చేసి అనేక సామజిక కార్యక్రమాలు నిర్వహించి 2018లో జరిగిన అసెంబ్లీ ఎన్నికల్లో పార్టీ విజయంలో కీలకంగా పని చేశాడు.

ఆంజనేయ గౌడ్ పార్టీకి చేసిన సేవలకుగాను ఆయనను స్పోర్ట్స్ అథారిటీ అఫ్ తెలంగాణ (సాట్స్‌) చైర్మన్‌గా నియమిస్తూ 2023 జనవరి 2న రాష్ట్ర ప్ర‌భుత్వం ఉత్త‌ర్వులు జారీ చేయగా ఆయన 2023 జనవరి 5న క్రీడాప్రాథికార సంస్థ (సాట్స్‌)  ఛైర్మన్‌గా బాధ్యతలు చేపట్టాడు.

మూలాలు

జోగులాంబ గద్వాల జిల్లా రాజకీయ నాయకులు
తెలంగాణ రాష్ట్ర సమితి రాజకీయ నాయకులు
ఉస్మానియా విశ్వవిద్యాలయం పూర్వ విద్యార్ధులు
తెలంగాణ కార్పొరేషన్ చైర్మన్లు